Al à non
“Comitât consultîf pe promozion des lenghis regjonâls e de
pluralitât linguistiche interne” l’organisim metût in pîts ai
6 di Març de ministre francese pe culture Aurélie Filippetti cun
chê di butâ jù dai indreçaments par valorizâ la pluralitât
linguistiche che si à intal stât francês. Intal comitât a son
dentri parlamentârs, linguiscj, costituzionaliscj e rapresentants
des coletivitâts teritoriâls. La domande principâl fate indenant
zaromai di agns des comunitâts minorizadis dal stât francês e je
chê de ratifiche de Cjarte europeane des lenghis regjonâls o
minoritariis, un impegn che l’atuâl president François Hollande
si veve cjapât intant de campagne eletorâl ma che nol à ancjemò
mantignût. Ancje su la fonde de posizion za cjapade de cort
costituzionâl francese, par podê procedi ae ratifiche de Cjarte si
stime che e coventi une modifiche de Costituzion che intal so articul
2 e dîs che “la lenghe de Republiche e je il francês”. Di
indiscrezions publicadis de stampe però al somee che Hollande nol
intindi inviâ il procès par vie che al stime che no si vedi la
maiorance di trê cuints che e covente par modificâ la Costituzion.
La nassite dal comitât e somearès duncje pensade par cjatâ une
strategjie alternative, magari par mieç di une leç ordenarie, par
garantî cualchi slambri di dirit in plui pes lenghis minorizadis
feveladis intal stât francês.
Font:
Le Journal du Pays Basque, 09/03/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn